Frederik Ihler
Frederik Dahl Ihler (født 25. juni 2003) er en dansk fodboldspiller, der spiller for det danske 2. divisionshold  Skive IK, hvortil han er udlejet fra AGF. Han er angriber.

Karriere 
Ihler spillede som barn i VSK, inden han som U/14-spiller skiftede til AGF.

AGF 
Han gjorde det godt på forskellige ungdomshold i AGF, og han var topscorer på U/19-holdet, da klubben i begyndelsen af 2022 gav ham en professionel kontrakt for tre år. Han havde allerede i sommeren 2020 fået sin debut på superligaholdet, da han blev skiftet ind i en af sæsonens sidste kampe.

Ihler fik flere førsteholdskampe i løbet af foråret 2022 som indskifter, og han scorede sit første superligamål 10. april samme år i en kamp mod FC Nordsjælland, hvor hans mål kort inden slutfløjtet sikrede AGF uafgjort med 2-2.

Valur 
I juli 2022 udlejede AGF ham til islandske Valur for resten af året. Lejemålet blev dog afbrudt efter blot tre uger og tre kampe, da AGF efter at have fået ny cheftræner hentede Ihler tilbage igen.

Skive 
Ihler blev dog udlejet igen knap en måned senere, da AGF indgik en aftale med Skive IK om, at han skulle spille for denne klub resten af sæsonen 2022/2023.

Landshold 
Ihler har spillet enkelte kampe på danske ungdomslandshold (U/16, U/17 og U/19).

Referencer

Eksterne henvisninger 

Fodboldspillere fra Danmark
Fodboldspillere fra AGF
Fodboldspillere fra Valur
Fodboldspillere fra Skive IK